# Maria Lois i López

Maria Lois i López (les Borges Blanques, 5 de setembre de 1896 – Sant Boi de Llobregat, 16 de setembre de 1933) fou una professora i bibliotecària catalana. Era filla de José Lois Lavandeira, procurador i secretari de l'Ajuntament de les Borges Blanques, originari de la localitat gallega d'Avión, i d'Agustina López, nascuda a Baeza (Jaén). Estudià batxillerat al Liceu Escolar de Lleida i el 1915 fou una de les primeres llicenciades en Filosofia i Lletres per la Universitat de Barcelona. Es doctorà en Filosofia i Lletres al moment en què ja exercia de secretària de l'Escola de Bibliotecàries. Durant un curt període, de febrer a agost de 1917, fou membre de l'Oficina d'Estudis Orientals de la Secció Filològica de l'Institut d'Estudis Catalans, juntament amb Frederic Clascar i Sanou i Jaume Bages i Tarrida.
Des del curs 1919-1920 impartí docència a l'Escola de Bibliotecàries, on fou la primera professora titular. Tingué per encàrrec dur a terme el curs preparatori del pla d'estudis, datat del 1919 i que contingué matèries relacionades amb la cultura general i serví per preparar les futures alumnes de cara a l'examen. El 22 de setembre de 1919 contragué matrimoni amb el bibliotecari, professor, filòleg i historiador de la literatura catalana Jordi Rubió i Balaguer. Tingué amb ell quatre fills, un dels quals, en Jordi, fou també professor de l'Escola. Un altre fill, en Manuel, fou un destacat zoòleg i investigador del CSIC.
Maria Lois morí el 16 de setembre de 1933 a Sant Boi de Llobregat, als 37 anys.

## Reconeixement i memòria

Té dedicat un carrer al seu poble natal, i la sala d'actes de la biblioteca Marquès d'Olivart, de les Borges Blanques, des de 2015 porta el seu nom.

## Referències

* ↑ Cornudella Olivart, Joan «Retrats de dones garriguenques». Vincles i arrels. VIII Trobada d'Estudiosos de les Garrigues, 2012, pàg. 291-306 [Consulta: 24 setembre 2020].
* 1 2 3 Casals Bergés, Quintí «Maria Lois López». Dones de Lleida: de la restauració a la Guerra Civil / pròleg de Mari Ángeles Calero ; textos d'Eulàlia Vega ... [et al.]. Alfazeta [Lleida], 2010, pàg. 90-96 [Consulta: 20 maig 2020].
* 1 2 «Maria Lois, biografiada en un llibre». Full dels dijous, 18-03-2010.
* ↑ Mestres, Josep M. Cent anys de correcció de textos i normalització a l'Institut d'Estudis Catalans (1907-2007). Institut d'Estudis Catalans, 2012, p. 64. ISBN 978-84-9965-103-3.
* ↑ «Maria Lois López». Mancomunitat de Catalunya. [Consulta: 8 març 2014].
* 1 2 Casals, 2010, p. 95.
* ↑ Guilleumàs i Brosa, Rosalia. «Cronologia essencial de Jordi Rubió i Balaguer». A: Bibliografia i cronologia de Jordi Rubió i Balaguer (1887-1982). Biblioteca de Catalunya, 1985, p. 64.
* ↑ Uriz, Iosune «Obituari: Manuel Rubió i Ors (1920-1985)». Sciencia Marina. Institut de Ciències del Mar (CSIC) [Barcelona], Vol. 70, Núm.1, 2006, pàg. 3-7. ISSN: 1886-8134 [Consulta: 13 octubre 2017].
* ↑ «Homenatge a Maria Lois, secretària i professora de l'Escola de Bibliotecàries, a les Borges Blanques». Universitat de Barcelona. Facultat d'Informació i Mitjans Audiovisuals, 15-12-2015. [Consulta: 13 juliol 2020].

## Bibliografia

* Casals, Quintí. «Maria Lois López». A: Dones de Lleida: de la restauració a la Guerra Civil. Lleida: Alfazeta, 2010. ISBN 978-84-937715-3-9.
* «Maria Lois López». A: Les primeres profesores de la Universitat de Barcelona. Barcelona: Universitat de Barcelona, 2019. ISBN 978-84-9168-292-9.